ДАХ-м тхылъыщIэ къыдегъэкI
Дунейпсо Адыгэ Хасэм 2019 — 2020 гъэхэм «Къэбэрдей-Балъкъэрымрэ абы и хэкуэгъухэмрэ: жылагъуэ зэхущытыкIэм гъунапкъэхэр IуегъэкIуэт» проект иныр дахэу игъэзэщIащ. Абы папщIэ ДАХ-м къигъэсэбэпащ Урысей Федерацэм и Президентым и грантыр. А пIалъэм къриубыдэу Урысейм къикIа ахъшэмкIэ ирагъэкIуэкIа Iуэхугъуэ псори щызэхуэхьэса тхылъ иджыблагъэ «Тетраграф» ООО-м къыщыдэкIащ. Ар зэхигъэуващ ДАХ-м и IуэхущIапIэм и унафэщI, КъБР-м щэнхабзэмкIэ щIыхь зиIэ и лэжьакIуэ Нанэ Лерэ.
Тхылъым и пэублэ псалъэм ДАХ-м и тхьэмадэ Сэхъурокъуэ Хьэутий щыжеIэ «Къэбэрдей-Балъкъэрымрэ абы и хэкуэгъухэмрэ: жылагъуэ зэхущытыкIэм гъунапкъэхэр IуегъэкIуэт» проектым и къалэн нэхъыщхьэр хамэ къэралхэм щикъухьа ди лъэпкъэгъухэм яхудиIэ пыщIэныгъэр нэхъри гъэбыдэныр, хэкум къэзыгъэзэжауэ щыпсэухэр Урысей Федерацэм щекIуэкI гъащIэм хэсыхьыжынымкIэ лэжьыгъэ пыухыкIахэр егъэкIуэкIыныр зэрыарар.
Мы къыдэкIыгъуэм тхыгъэрэ сурэткIэ къыщыгъэлъэгъуэжащ 2019 гъэм и бадзэуэгъуэм щегъэжьауэ 2020 гъэм и мэкъуауэгъуэ пщIондэ зэхуэс 30-м щIигъу ДАХ-м зэрыригъэкIуэкIар, абы Тыркум, Сирием, Иорданием, Германием, Израилым, Кавказ Ищхъэрэм и хэгъэгухэм щыщ ди къуэшхэр, шыпхъухэр зэрыхэтар, хэкум щыпсэухэмрэ еджакIуэ къэкIуахэмрэ сытым дежи къазэрыкъуэтыр.
ДАХ-м гулъытэ хэха хуищI зэпытщ щIалэгъуалэм анэдэлъхубзэр ящIэу къэгъэхъуным, апхуэдэуи хамэ къэралхэм къикIыжахэм урысыбзэрэ адыгэбзэрэ егъэщIэным сыт щыгъуи иужь итщ. Апхуэдэуи лъэпкъ хабзэр, тхыдэр, IуэрыIуатэр хъума хъун, бзэм и Iулыджыр къэIэтыжын папщIэ Iуэху щхьэпэ куэд иригъэкIуэкIащ, щIэныгъэ-практикэ конференц къызэригъэпэщащ. Абыхэм ятеухуауэ КъБР-м, КъШР-м, АР-м щыщ журналист цIэрыIуэхэм я тхыгъэ куэд итщ тхылъым.
А псом къищынэмыщIауэ, «Адыгэ хэхэсхэр: щэнхабзэ гъащIэм и теплъэгъуэхэр» фIэщыгъэцIэ зиIэ тхылъыр, «Ди хэкури, ди лъапсэри здэщыIэр мыращ» документальнэ фильмыр дунейм къытехьащ.
— «Къэбэрдей-Балъкъэрымрэ абы и хэкуэгъухэмрэ: жылагъуэ зэхущытыкIэм гъунапкъэхэр IуегъэкIуэт» проектым и фIыгъэкIэ акъылэгъу, ныбжьэгъу куэд диIэ хъуащ, ди лэжьыгъэм хэгъэгухэм зыщиубгъуащ, дяпэкIэ зиужь дитын хуейхэри дубзыхуащ. Проектыр гъащIэм хэпща хъунымкIэ дэIэпыкъуэгъу къытхуэхъуа псоми фIы-щIэ яхудощI. Псом хуэмыдэу дыхуэарэзыщ ди лъэпкъ Iуэхур дэха хъунымкIэ мылъкукIэ зыкъытщIэзыгъэкъуа УФ-м и Президентым и фондым, чэнджэщэгъу къытхуэхъуа а фондым и лэжьакIуэхэм, — щыжеIэ Сэхъурокъуэм пэублэ псалъэм.
Тхылъыр Iыхьитхуу зэхэтщ, зи гугъу тщIа Iуэхугъуэхэм ятеухуа тхыгъэхэм нэмыщI, еплIанэ Iыхьэм къыщыхьащ ДАХ-м иригъэкIуэкIа щIэныгъэ-практикэ конференцым къыщыпсэлъахэм я докладхэр.
Дэтхэнэ зэхыхьэми щытраха сурэт щхъуэкIэплъыкIэхэм, ДАХ-м къыхуагъэфэща тыгъэ лъапIэхэм тхылъыр ягъэдахэ.
НэщIэпыджэ Замирэ.13
